Oberta la preinscripció de Unisocietat l'Eliana per al curs 2022/2023
25 de juliol de 2022

Unisocietat, el programa formatiu que ofereix l'Ajuntament de l‘Eliana en col·laboració amb la Universitat de València, ha obert avui el primer termini de preinscripció per al nou curs 2022/2023. Aquesta activitat està dirigida a persones majors de 30 anys, amb o sense estudis previs, que busquen ampliar els seus coneixements i cultura general ja que, entre els seus objectius, es troba fomentar el debat o intercanviar opinions i informació.

El primer període d'inscripció romandrà obert a través d'aquest formulari fins al divendres 29 de juliol. No obstant això, al setembre hi haurà una nou termini de sol·licitud, entre els dies 5 i 15. El programa, implantat en l‘Eliana des de 2014, començarà el nou curs el pròxim 4 d'octubre i s'impartirà en el Centre de Formació de Persones Adultes (EPA).

Els continguts estaran, com sempre, impartits per professorat qualificat de la Universitat i estan dividits en tres cursos diferents de 120 hores cadascun, que faculten a l'alumnat per a obtenir un certificat universitari i que es complementa amb el plus de matí i de vesprada. Cada curs s'estructura en dos quatrimestres amb dues assignatures troncals. En concret el primer any ofereix, d'octubre a febrer, Geografia i Llengua i literatura i, de febrer a juny, Europa i Biologia. Totes elles, es complementen amb conferències al llarg del període escolar amb temàtiques triades pel propi alumnat com ara l'alimentació saludable, el gastroturisme, el coronavirus o l'envelliment i la qualitat de vida.

Les persones interessades a obtenir més informació poden telefonar al 96 275 80 30 (ext. 144) o al 603 717 622. També es poden realitzar consultes a través del correu electrònic unisocietat@leliana.es.

L'edil de Formació, Eva Santafé, ha animat als majors de 30 que desitgen ampliar els seus coneixements a participar en aquest programa l'únic requisit del qual és tenir entusiasme i ganes d'aprendre.